CELEX: 32012R0470
Language: lt
Date: 2012-06-04 00:00:00
Title: 2012 m. birželio 4 d. Komisijos reglamentas (ES) Nr. 470/2012, kuriuo dėl polidekstrozės (E 1200) naudojimo aluje iš dalies keičiamas Europos Parlamento ir Tarybos reglamento (EB) Nr. 1333/2008 II priedas  Tekstas svarbus EEE

5.6.2012   
            
            
               LT
            
            
               Europos Sąjungos oficialusis leidinys
            
            
               L 144/16
            
         KOMISIJOS REGLAMENTAS (ES) Nr. 470/2012
   2012 m. birželio 4 d.
   kuriuo dėl polidekstrozės (E 1200) naudojimo aluje iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leistinų naudoti maisto produktuose, sąrašas ir jų naudojimo sąlygos;
            
         
               (2)
            
            
               šis sąrašas gali būti iš dalies pakeistas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;
            
         
               (3)
            
            
               pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus paraišką;
            
         
               (4)
            
            
               buvo pateikta ir valstybėms narėms perduota paraiška dėl polidekstrozės (E 1200) naudojimo kaip stabilizatoriaus aluje;
            
         
               (5)
            
            
               mažesnės energinės vertės alus ir alus, kurio sudėtyje yra mažai alkoholio, paprastai yra rečiau vartojami dėl netirštos konsistencijos ir silpno skonio. Pridėjus polidekstrozės (E 1200) alaus konsistencija bei skonis gali pagerėti, o puta gali įgauti reikiamo stabilumo. Be to, polidekstrozės (E 1200) kaloringumas yra nedidelis ir jos pridėjus poveikis bendram alaus kaloringumui bus nedidelis;
            
         
               (6)
            
            
               polidekstrozė (E 1200) priklauso priedų, kurių leistina paros dozė nebuvo nustatyta (3), kategorijai. Tai reiškia, kad ji nekelia pavojaus sveikatai, kai naudojamas toks kiekis, kokio reikia norimam technologiniam poveikiui pasiekti. Todėl tikslinga leisti naudoti polidekstrozę (E 1200) mažesnės energinės vertės aluje ir aluje, kurio sudėtyje yra mažai alkoholio;
            
         
               (7)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas naudoti polidekstrozę (E 1200) mažesnės energinės vertės aluje ir aluje, kurio sudėtyje yra mažai alkoholio, yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
            
         
               (8)
            
            
               laikantis 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (4), pereinamojo laikotarpio nuostatų, II priedas, kuriame pateikiamas Sąjungos maisto priedų, leistinų naudoti maisto produktuose, sąrašas ir jų naudojimo sąlygos, taikomas nuo 2013 m. birželio 1 d. Siekiant leisti naudoti polidekstrozę (E 1200) aluje anksčiau, būtina patikslinti ankstesnę taikymo datą, susijusią su to maisto priedo naudojimu;
            
         
               (9)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (10)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. birželio 4 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 354, 2008 12 31, p. 16.
   
      (2)  OL L 354, 2008 12 31, p. 1.
   
      (3)  Komisijos maisto priedų suvartojimo Europos Sąjungoje ataskaita, COM(2001) 542 galutinis.
   
      (4)  OL L 295, 2011 11 12, p. 1.
   
      PRIEDAS
      Reglamento (EB) Nr. 1333/2008 II priedo E dalyje maisto kategorijoje 14.2.1 „Alus ir salyklo gėrimai“ po E 1105 įrašo įterpiamas šis įrašas:
      
         
                      
                  
                  
                     „E 1200
                  
                  
                     Polidekstrozė
                  
                  
                     
                        quantum satis
                     
                  
                  
                      
                  
                  
                     Tik mažesnės energinės vertės aluje ir aluje, kurio sudėtyje yra mažai alkoholio
                  
                  
                     Taikymo laikotarpis –
                     nuo 2012 m. birželio 25 d.“